Grundopapago

**Grundopapago** aŭ *Grunda terpapago* (*Pezoporus wallicus*) estas specio de papagoj endemia de Aŭstralio. Ĝi estas malgranda papago endemia de kontinenta Aŭstralio. Ĝi estas unu el nur kvar grundoloĝantaj papagoj en la mondo, estante la aliaj la tre proksime rilata noktopapago (*Pezoporus occidentalis*), kaj la pli foraj Antipoda kakariko (*Cyanoramphus unicolor*), kaj la nefluga kākāpō (*Strigops habroptilus*) el Nov-Zelando.

La koloraro de ambaŭ specioj de *Pezoporus* kaj la kākāpō estas simila – flavecverda kun pli malhela strieco, iel rememoriga pri la kapo kaj la dorso de la natur-tipa melopsitako. 

Kiam ĝenata, grundopapago flugas rapide ĝuste super la grundo antaŭ ol refali en la vegetaĵaron. La ĉeesto de la birdo ofte malkaŝiĝas nur per ĝia karakteriza krio dum krepusko kaj tagiĝo, klara fajfa sekvenco de notoj, kiuj altiĝas antaŭ ol malfortiĝi. Ĝi estas silentema dumfluge.

La IOC Monda Birdolisto nuntempe agnoskas tri subspeciojn; la orienta grundopapago (subsp. *wallicus*), la okcidenta grundopapago aŭ Kyloring (subsp. *flaviventris)* kaj la Tasmania grundopapago. (subsp. *leachi*).

## Taksonomio kaj nomoj
Toi specio apartenas al la genro *Pezoporus,* kiu inkludas ankaŭ la noktopapagon *(P. occidentalis).* La genronomo devenas el la greka vorto *pezoporos*, kun la signifo "piediranta."

*Pezoporus* apartenas al la tribo *Pezoporini* (grundopapagoj kaj aliaj), kiu inkludas la genrojn *Neophema* kaj *Neopsephotus*. Ĝi estas parto de la papaga subfamilio *Platycercinae* kaj la familio *Psittaculidae*, nome la Malnovmondaj Papagoj.

Estas nuntempe tri agnoskitaj subspecioj de *P. wallicus*

* *P. w. flaviventris* (North, 1911) - okcidenta grundopapago aŭ Kyloring, konata laŭ indiĝena nomo *Noongar*.
* *P. w. wallicus* (Kerr, 1792) - orienta grundopapago (nomiga subspecio)
* *P. w. leachi* (Matthews 1912) - Tasmania grundopapago
La okcidenta grundopapago *(P. w. flaviventris)* estis iam konsiderata aparta specio el la nomiga subspecio bazita sur studo de mitokondria DNA farita en 2010. Tamen, pro minimumaj morfologiaj diferencoj inter ambaŭ la disiĝo estis bazita nur sur unusola mitokondria geno, ambaŭ estas nun konsiderataj samspeciaj kaj estas nur agnoskitaj kiel apartaj subspecioj.

## Distribuado kaj habitato
Ĉi tiu specio estas endemia de Aŭstralio. Ĉiu subspecio troviĝas ene de sia propra geografie apartigita distribuo.

Subspecio *wallicus*, nome la orienta grundpapago, troviĝas en fragmentaj populacioj en marbordaj regionoj de sudorienta Kvinslando, Novsudkimrio kaj Viktorio. Ĝi estas distribuita tiom norde kiom proksime al Fraser-insulo aŭ K'gari, kaj tiom sude kiom Portland. Ĝi antaŭe ĉeestis en Suda Aŭstralio, sed poste fariĝis regione formortinta. La orienta grundopapago troviĝas ĉefe en seka aŭ humida marborda erikejo aŭ kareksejo kun densa foliarkovro kaj alta denseco de ŝatataj nutraĵplantoj. Ĝi loĝas en malaltaj, sekaj aŭ marĉaj erikejoj proksime de la marbordo, kutime en areoj kiuj estis nebruligitaj dum longaj periodoj.

## Reproduktado
La reprodukta sezono de la grundopapago ĝenerale okazas de julio ĝis decembro, kvankam ovoj estis registritaj ankaŭ en marto. Male al plej multaj aŭstraliaj papagoj, kiuj nestas en arbaj kavaĵoj, ĉi tiu specio nestas sur la tero sub malalta, densa kovro de vegetaĵaro inkluzive de kareksoj, filikoj kaj arbetoj kiel ekzemple *Banksia*, *Xanthorrhoea*, *Leptospermum* kaj *Empodisma*. La nesto estas malprofunda kavaĵo en seka, bone drenita tero kaj estas kovrita per folioj kaj tigoj.

La ovoj estas brilaj, blankaj kaj ovalformaj, 25,4-26,9 mm grandaj. La ovodemetado kutime estas 3-4, sed povas varii de nur 2 ĝis 7. Ovojn kovas nur la ino dum la 21-24-taga kovada periodo. Se la ovodemetado malsukcesas, dua ovodemetado povas esti demetita. La masklo alportos manĝaĵon al la kovanta ino kaj la idoj. Post proksimume 20-28 tagoj, la idoj elnestiĝos kaj restos proksime al la nesto kaj sia patro dum almenaŭ tri semajnoj.

## Referencoj 
### Ĉefaj fontoj 
* Forshaw, Joseph M.; Cooper, William T. (1978). *Parrots of the World* (2a eld.). Melbourne, Victoria: Landsdowne Editions. ISBN 0-7018-0690-7.
* 
* 
* 
* Brouwer, J. kaj Garnett, S. (eld.), 1990. *Threatened Birds of Australia. An Annotated List. RAOU Report Number 68*. Published by the Royal Australian Ornithologist Union and Australian National Parks and Wildlife Service.
* Garnett, S. T. (eld.), 1992. *Threatened and Extinct Birds of Australia. RAOU Report Number 82*. Published by the Royal Australian Ornithologist Union and Australian National Parks and Wildlife Service.
* Garnett, S. T. kaj Crowley, G. M., 2000. *The Action Plan for Australian Birds 2000*. Environment Australia, Canberra, ACT.

## Eksteraj ligiloj
* World Parrot Trust Parrot Encyclopedia - Species Profiles

Kategorio:Papagoj
Kategorio:Birdoj de Aŭstralio